ועדת הפנים ואיכות הסביבה, כנסת 17, פרוטוקול מספר 261, 2007-12-03 09:30

אופיר פינס-פז: בוקר טוב, אני מתכבד לפתוח את ישיבת ועדת הפנים והגנת הסביבה.

אופיר פינס-פז: אנחנו דנים בהצעות החוק של חברות הכנסת עמירה דותן וזהבה גלאון.

אופיר פינס-פז: הצעת חוק השמות, קביעת שם על ידי אישור השר, זה אצל זהבה, והסכמת האם אצל עמירה – קביעת שם פרטי של אב, נשמע את המציעות, בבקשה.

עמירה דותן: הביטוי של ההצעה שהצעתי נראה לי מאוד טריווילי ופשוט.

עמירה דותן: החוק קיים משנת 56 ואנחנו צריכים לעשות משהו כבר יותר עדכני.

עמירה דותן: אני מדברת על סעיף (9) (א) לחוק שהיום אומר שכאשר נולד ילד, האם צריכה לרשום את שם האב כשם האב שלה, שזה נראה לי לא יהודי, לא דתי, לא חוקי, לא שום דבר.

עמירה דותן: אני מציעה לא לרשום את שם האב בצורה כזאת אלא רק את שם האם, זאת ההצעה.

זהבה גלאון: אדוני היושב ראש, היום יש לשר הפנים יש סמכות שהשר יכול לקבוע מה יהיה השם במידה ולא יודעים את שם האב, או האישה היא אם חד הורית – הוא יכול לקבוע מה יירשם בתעודת הזהות.

זהבה גלאון: בעצם לאם שהיא היולדת אין בכלל שיקול דעת על פי המצב היום, אין לה בכלל זכות בחירה.

זהבה גלאון: אני רוצה שסמכותו של שר הפנים תהיה תלויה ודורשת את הסכמת האם.

זהבה גלאון: זאת אומרת, לא באופן אוטומטי שר הפנים או מי מטעמו תינתן לו האפשרות להכניס את שם האב או לקבוע שם אב, זה פשוט לא מתקבל על הדעת.

אופיר פינס-פז: אני רוצה להבין את הסיטואציה, היום אישה חד הורית יולדת - - -

עמירה דותן: תרומת זרע או משהו מהסוג הזה.

תומר רוזנר: השאלה אם יודעים או לא יודעים.

אופיר פינס-פז: אם יודעים אז אין שאלה.

זהבה גלאון: אם לאותו אב אין בכלל קשר ליילוד, לצורך העניין נותן הזרע לא מכיר אותה ואין ביניהם שום דבר.

אופיר פינס-פז: יש אב וירטואלי- מבחינה מעשית הוא אב ביולוגי.

זהבה גלאון: אין לה עניין שהוא יירשם.

אופיר פינס-פז: ואז עולה השאלה, נגיד קוראים לה פרידמן, השאלה היא על שם המשפחה כמובן.

עמירה דותן: לא, השאלה היא על השם הפרטי של האב.

אופיר פינס-פז: עם שם המשפחה אין בעיה?

עמירה דותן: לא, זה שם המשפחה של האישה.

אופיר פינס-פז: שואלים את הילד, שם האב - - -

עמירה דותן: הוא אומר שם של סבא שלו.

עמירה דותן: לפי החוק הנוכחי שם אביו הוא השם של הסב מצד האם, אוטומטית.

עמירה דותן: היו"ר אופיר פינס-פז: זה פיקציה.

זהבה גלאון: יש שיקול דעת לשר לתת אוטומטית - - -

אופיר פינס-פז: מה אתן מציעות?

עמירה דותן: אני מציעה להשאיר את שם האם בלבד.

אופיר פינס-פז: זאת אומרת, אין שם אב.

עמירה דותן: נכון.

אופיר פינס-פז: אב: ריק.

זהבה גלאון: אני מציעה שזה ייקח בחשבון את הסכמת האם, או שאפשר להשאיר את המשבצת ריקה, כמו שאומרת עמירה ולא לציין שם או את הסכמת האם, אחת משתי אלו מקובל עלי.

שרה מרום שלו: אני מכירה אם חד הורית והילד בפירוש אומר: אל תשאלו אותי אין לי אבא, יש לי רק אמא.

אופיר פינס-פז: בוא נשאיר אופציה שיהיה שם.

אופיר פינס-פז: אומרת עמירה: אם אין שם - אין שם, נבטל את הפיקציה.

אופיר פינס-פז: אומרת זהבה: אם פיקציה - אז ברשות האם.

זהבה גלאון: זו זכות בחירה.

אופיר פינס-פז: השאלה אם הגרסה של עמירה יותר נראית לך?

אופיר פינס-פז: אם אין אבא לא כותבים שום דבר.

עמירה דותן: אני לקחתי את המקרים הפרטיים שאין אבא, או תרומת זרע או דברים מהסוג הזה.

אופיר פינס-פז: גם זהבה לקחה בהערכה שאין אבא.

אופיר פינס-פז: הסיטואציה היא רק במצב שאין אבא.

אופיר פינס-פז: אם יש אבא אז יש אבא.

זהבה גלאון: אז אין בעיה.

אופיר פינס-פז: אם אין אב ידוע, אומרת זהבה כך: בוא נשאיר לאם את זכות הבחירה.

אופיר פינס-פז: יכול להיות שהאם תגיד: אם אין אבא אז משבצת ריקה.

אופיר פינס-פז: אבל יכול להיות שהאם תגיד: אולי זה יקשה על הילד, בחיים שלו, נשאיר את הפיקציה.

זהבה גלאון: אני חושבת שאולי אפשר לאחד את שתי החלופות ולהגיד כך: יש נשים שתרצנה שזו תישאר משבצת ריקה כהצעת עמירה.

זהבה גלאון: יש נשים שתאמרנה: בכל זאת חשוב לנו שיהיה רשום משהו אבל שלא באופן אוטומטי ההוא יכתוב לאבא שלי קראו כך וכך, אני רוצה שם אחר.

אביטל שטרנברג: האופציה שלך משאירה את זה פתוח לגמרי, זאת אומרת באופציה השנייה שרושמים שם של אב זה יכול להיות כל שם שהוא וזה אישור של הסב בהתייעצות עם האם.

אביטל שטרנברג: החשש שהועלה בדיון במליאה שירשמו שמו של מישהו והוא פתאום ייתפס כאב – זה לא יקרה כי שר הפנים בתמונה.

אופיר פינס-פז: מה עמדת משרד המשפטים?

אביטל שטרנברג: הממשלה תמכה בהצעת החוק.

אופיר פינס-פז: בשתי הצעות החוק.

אביטל שטרנברג: כן.

אביטל שטרנברג: מבחינה ניסוחית אנחנו אדישים - - -

אופיר פינס-פז: אדישים מבחינה משפטית.

אביטל שטרנברג: כן.

אופיר פינס-פז: ומבחינה עניינית, מה נראה לך?

אביטל שטרנברג: שתי האפשרויות מקובלות.

אופיר פינס-פז: משרד הפנים, בבקשה.

אודליה אדרי: העמדה שלנו הייתה שהיות ויש לנו אינטרס, מן הראוי שתישמע גם עמדת משרד הרווחה, חשוב שיהיה רשום משהו, שלא תהיה אבחנה בין ילד רגיל לילד שבא מהפריית מבחנה, שילד לא ירגיש שום הבדל.

ציפי בר-לבב רועה: לא נשאר לי הרבה להוסיף.

ציפי בר-לבב רועה: העמדה שלנו היא שטובתו של קטין שכן יהיה רשום שם של אב כלשהו, ולא כל כך משנה מי יהיה אותו אב רשום.

ציפי בר-לבב רועה: בכל מקרה מאחר ומדובר בפיקציה, מבחינתנו אין לנו בעיה שהאם היא זו שתאמר: אני רוצה שיירשם כך או כך.

זהבה גלאון: ולא השר יקבע אוטומטית.

ציפי בר-לבב רועה: כן, מקובל עלינו בהחלט.

ציפי בר-לבב רועה: הרי האם תדע טוב יותר מכולם מה מתאים לה.

אופיר פינס-פז: כלומר את מעדיפה את הוורסיה של זהבה על פני הוורסיה של עמירה.

ציפי בר-לבב רועה: אנחנו מעדיפים שיהיה רשום של אב כלשהו, שהרובריקה הזאת של שם אב לא תישאר ריקה.

ציפי בר-לבב רועה: בסופו של דבר כשילד נמצא בכל מיני הליכים של רישום, אפילו לגן, זה יכול ליצור מצבים מביכים ששואלים: מי האב, איפה שם האב וכו'.

ציפי בר-לבב רועה: הילד הזה יגדל והוא ידע שאין לו אב, הרי אנחנו לא באים להמציא פה אבא.

אופיר פינס-פז: ואם יהיה כתוב הפיקציה, הוא לא ידע שאין לו אב?

ציפי בר-לבב רועה: נכון אבל האי נעימות שאם זה האב הזה או אב אחר או רשום זה כזה או אחר, זה משהו שאפשר להשאיר לילד להתמודד איתו כשיהיה יותר גדול, לא כשהוא קטן.

ציפי בר-לבב רועה: אפשר לחסוך ממנו את אי הנעימויות האלה לפחות כשהוא קטן.

עמירה דותן: כפמיניסטית אני קצת מתקוממת על המילים האלה.

עמירה דותן: אם האם החליטה שזה מה שהיא עושה, הילד מתחנך על פי עמדתה של האם, זאת אומרת, הוא לא מתבייש, זה מה שאמרה חברת הכנסת שרה מרום שלו.

עמירה דותן: יש היום משפחות מסוג אחר.

עמירה דותן: לכן לא כדאי שנישען על משהו שהוא קצת פסה.

עמירה דותן: אני אישית שונאת פיקציות, אני חושבת שזה לא לעניין ולכן אני אומרת: אין אב- אפשר לפחות לתת את האופציה לאותה אם שאומרת: אני לא רוצה פיקציה, אני אם חד הורית, יש לי תרומת זרע, זה השם שלי.

עמירה דותן: השם של אבא שלי לא רלוונטי כאן.

זהבה גלאון: אני מציעה להשאיר את שתי החלופות.

זהבה גלאון: יש היגיון במה שעמירה אומרת ויש היגיון גם באופציה השנייה והן לא עומדות בסתירה אחת לשנייה, נראה לי ששתי החלופות צודקות.

אופיר פינס-פז: תומר, אומרות חברות הכנסת שהן מעדיפות להשאיר את שתי האופציות, שהן לא עומדות בסתירה.

תומר רוזנר: אני רוצה להציע לכם הצעה משולבת, לא כעמדה משפטית אלא יותר כעמדה ערכית.

תומר רוזנר: האם תוכל לבחור אחת משתי חלופות: או לבחור שם אב או להשאיר את המשבצת ריקה.

תומר רוזנר: יחד עם זאת, בהגיעו של הקטין לגיל 16 צריך לאפשר לו להחליט אחרת.

תומר רוזנר: זאת אומרת, נגיד האם בחרה שלא יהיה שם אבל זה מפריע לקטין כי הוא רוצה שבתעודת הזהות שלו יהיה רשום שם אב, הוא יוכל לבחור לעצמו שם אב.

תומר רוזנר: זה משלב גם את טובת האם וגם את טובת הקטין.

זהבה גלאון: זאת פיקציה על פיקציה.

תומר רוזנר: זה פיקציה אחת.

זהבה גלאון: זו הרחבת הפיקציה, זה מתן אפשרות להרחבת הפיקציה, זה דווקא מעניין.

אופיר פינס-פז: מה אומרים במשרד הרווחה?

ציפי בר-לבב רועה: באיזה גיל הילד יוכל לבחור?

אופיר פינס-פז: גיל 16, כשהוא מקבל תעודת זהות.

זהבה גלאון: זה סביר, כשהוא מקבל תעודת זהות, הוא מסתכל על התעודה ואומר: אני רוצה שתהיה לי אופציה.

עמירה דותן: הוא יכול להחליף גם שמו באותה עת?

תומר רוזנר: כן.

ציפי בר-לבב רועה: אני מוצאת שדווקא יש היגיון בהצעה הזאת.

אופיר פינס-פז: נראה לכם?

זהבה גלאון: כן.

אביטל שטרנברג: בכל מקרה צריך לשמור את שר הפנים בתמונה, זה צריך להיות תהליך שהוא באישור של שר הפנים.

זהבה גלאון: שר הפנים תמיד בתמונה, אנחנו לא מוציאים אותו, אנחנו רק מוסיפים קצת סמכויות לאנשים.

אביטל שטרנברג: קיים החשש שהובע, לדעתי הוא קצת מרחיק לכת אבל במליאה זה עלה להצבעה בטרומית, אחד מחברי הכנסת הביע חשש שאולי ייעשה בזה שימוש לרעה וירשמו שמות ופתאום מישהו ימצא את עצמו רשום כאבא של מישהו.

אביטל שטרנברג: לכן כדי להסיר חשש יהיה שילוב, העמדה שלהם באישור שר הפנים.

אופיר פינס-פז: שתהיה איזושהי ביקורת.

זהבה גלאון: אני רוצה להגיד משהו בעניין של שר הפנים.

זהבה גלאון: אני לא מתנגדת לזה כי אני השארתי את זה בהצעה שלי כי לשר יש סמכות, ופה הסקנו שזה יהיה גם בהסכמת האם, זכות הבחירה של האם.

זהבה גלאון: אבל אני רוצה להגיד שהעמדה הזאת של שר הפנים היא קצת עמדת פטרנליסטית שאולי אפילו כבר אין לה מקום היום, אבל אני לא רוצה להתווכח עליה כי אני מקבלת את ההצעה המשולבת של תומר, אבל יש לי מה להגיד על העניין הזה.

תומר רוזנר: יש מקרים שבהם קריאת השם יכולה להטעות.

אופיר פינס-פז: זה לא שר הפנים.

תומר רוזנר: לכן אני מציע שאם ההצעה שלי תתקבל - אני מציע שיתוקן גם סעיף 16 לחוק.

זהבה גלאון: מה זה אומר?

תומר רוזנר: סעיף 16 לחוק מאפשר לשר הפנים לבטל בחירה אם היא עלולה להטעות ולכן הוא יכול לפגוע בתקנת הציבור הזאת.

זהבה גלאון: בסדר.

תומר רוזנר: צריך לתקן את הסמכות של שר הפנים, לפסול בחירה אם היא - - -

אופיר פינס-פז: היום אין לו סמכות כזאת?

זהבה גלאון: היום זו סמכותו הבלעדית.

תומר רוזנר: היום הוא צריך לאשר פוזיטיבית.

תומר רוזנר: מה שאמרה עורכת הדין שטרנברג הוא שרק במקרים שיש פגיעה בתקנות הציבור הוא יוכל לפסול את הבחירה.

עמירה דותן: זה מה שכתוב בסעיף שאתה רוצה לבטל.

תומר רוזנר: סעיף 16 מדבר - - -

עמירה דותן: שרשאי השר לבחור בחירת שם לפי סעיף 9.

תומר רוזנר: אבל אנחנו רוצים להוסיף את (9) (א).

זהבה גלאון: עלי זה מקובל, לדעתי זה החוק הכי מהיר שהעברת.

אופיר פינס-פז: אפשר להצביע על הנוסח.

אופיר פינס-פז: אנחנו נמזג את שתי הצעות החוק להצעה אחת, מי בעד?

אופיר פינס-פז: מיזוג שתי ההצעות אושר פה אחד.

אופיר פינס-פז: תומר, תקריא את הנוסח.

תומר רוזנר: אני אציג את העיקרון: העיקרון הוא שלאם תהיה בחירה אם להשאיר את המשבצת ריקה או לבחור שם כשהבחירה תהיה בחירה חד פעמית והיא לא תוכל לשנות אותה חדשות לבקרים.

תומר רוזנר: רק הקטין עצמו בהגיעו לגיל 16 יוכל לשנות אותו, גם באופן חד פעמי, לא שהוא יכול כל שבוע לשנות את שם האב.

תומר רוזנר: לשר הפנים תהיה סמכות לפסול את הבחירה הזאת במקרים הנקובים בסעיף 16.

אופיר פינס-פז: מי בעד?

אופיר פינס-פז: אושר פה אחד, תודה, הישיבה נעולה.